**E&P Holding AS** (tidligere **Skeie Energy AS**) var et norsk oljeselskap grunnlagt i 2007 av Bjarne Skeie; selskapet var aktivt fram til 2013.  Etter 2013 kom selskapet i norske myndigheters søkelys, og selskapet ble anklaget for skattesvik. Etter over ti år tapte Staten ved Økokrim saken i Høyesterett.

Historie
--------

Skeie Energy ble grunnlagt av Bjarne Skeie i 2007. Christian Selmer ble ansatt som administrerende direktør og selskapet etablerte kontorer på Forus. Selskapets hovedstrategi var å kjøpe funn og være med på utbyggingsfasen fram til produksjonsstart.  I tillegg skulle det skapes en synergi med Skeies-gruppens øvrige virksomhet, ved at Skeie Energy skulle benytte Skeies-gruppens oppjekkbare rigger.

I 2008 ble selskapet prekvalifisert som rettighetshaver på norsk sokkel, og samme år overtok selskapet Noble Energy Norge og fikk med dette kjøpet eierskap i 3 lisenser i Nordsjøen: PL 407 som inneholdt «Bream»-funnet, PL 406 og PL 018C som inneholdt «Flyndre»-funnet. Selskapet skaffet seg også andeler i PL 301 som inneholdt «Krabbe»-funnet, operert av Lundin. Så langt[*når?*] har bare «Flyndre» (som ble solgt til Maersk) blitt utbygd.

I november 2011 ble det boret en letebrønn på det Premier Oil-opererte «Gardofa»-prospektet PL 406, nær «Bream». Brønnen viste seg å være tørr.

Skeie Energy forsøkte på slutten av 2000-tallet å skaffe 100 millioner dollar i finansiering uten å lykkes. Det lyktes heller ikke å børsnotere selskapet. For Bjarne Skeie ble risikoen ved å være eneeier i et oljeselskap for høy, og han bestemte derfor at selskapet skulle nedlegges. Andelene i PL 406 og PL 407 ble i 2012 solgt til Premier Oil for 60 millioner kroner.. Etter salget av lisensene var ikke Skeie Energy lenger en aktiv aktør på norsk sokkel, og meldte om opphør av virksomheten i 2013. Selskapet hadde imidlertid i begynnelsen av 2017 ennå andeler i én lisens, PL 018D, som formelt var eid av det Skeie-kontrollerte Production Energy Company AS.

Etterforskning for skatteunndragelse
------------------------------------

Bakgrunnen for skattesaken var en avtale mellom Skeie Energy og seismikkselskapet TGS fra 2009 om kjøp av seismikk, der oppgjøret i første omgang ikke skulle gjøres med kontanter, men med konvertible lån. Skeie Energy skulle påta seg å kjøpe seismikk for inntil 900 millioner kroner fra TGS over en treårsperiode. På basen av disse kjøpene mente Oljeskattekontoret at Skeie Energy hadde mottatt skatterefusjon det ikke hadde krav på, og forlangte tilbakebetaling av 326 millioner kroner.

Parallelt ble saken etterforsket av Økokrim, der både tidligere administrerende direktør i Skeie Energy samt tidligere finansdirektør i TGS ble siktet for grovt skattesvik. Staten tapte saken i 2020.

Referanser
----------

1. 1 2   Mollestad, Gert Ove (2007). «Skeie drar I gang oljeselskap». NA24. Besøkt 13. mars 2017.
2. 1 2 3   Løvås, Jostein og Morten Ånestad (3. mars 2017). «Slik mener Økokrim de lurte staten for 291 mill.». Dagens Næringsliv. Besøkt 13. mars 2017.
3. 1 2  Mæland, Kjetil Bortelid (20. mars 2020). «Bjarne Skeie vant skattesak - slipper å betale tilbake 300 millioner». *Nettavisen* **(norsk)**. Besøkt 29. mai 2022.
4. ↑   «Skeie Energy company presentation». sgr.no. Besøkt 20. januar 2012. [*død lenke*]
5. ↑   «Milliardutbygging lagt på is». offshore.no. Besøkt 20. januar 2012. [*død lenke*]
6. ↑  «Gardofa var tørr». offshore.no. Besøkt 20. januar 2012. [*død lenke*]
7. ↑  «Premier kjøper Bream-andeler av Skeie Energy». offshore.no. Besøkt 30. mai 2012. [*død lenke*]
8. 1 2   Norli, Kristin og Johan Nordstrøm (19. mai 2016). «Staten krever Bjarne Skeie for 326 millioner». NA24. Besøkt 13. mars 2017.

Eksterne lenker
---------------

* Hjemmesiden til Skeie Group